**ÚTMUTATÓ TÁJÉKOZTATÁS**

**Kivonat a Magyar Kereskedelmi és Iparkamara által kiadott**

 **Mestervizsga Szabályzatból**

hatályos 2017. május 31-től visszavonásig

**Jelentkezés a mestervizsgára**

1.,7. §. (6) Mestervizsgára az bocsátható, aki

a) a rendeletben kihirdetett mestervizsga követelményben feltételként meghatározott szakmai képesítéssel rendelkezik és azt közokirattal vagy annak hiteles másolatával, nem Magyarországon szerzett szakképesítés esetén a Magyar Ekvivalencia és Információs Központ által kiállított határozattal igazolja,

b) az adott szakma mestervizsga követelményében meghatározott szakmai gyakorlattal rendelkezik, és azt 30 napnál nem régebbi munkáltatói igazolással vagy vállalkozói igazolvánnyal, vagy a nyilvántartásba vételt tanúsító igazolással, az ügyfélkapu rendszerből lehívott adatokkal, vagy cégkivonattal hitelt érdemlően igazolja; külföldi mesterjelölt esetében magyar nyelvre lefordított, hitelesített (Országos Fordítói és Fordításhitelesítő iroda, a továbbiakban: OFFI) igazolás fogadható el,

c) a vizsgadíjat a Szabályzatban előírt mértékben befizette,

d) támogatott finanszírozású (vissza nem térítendő vagy kamatmentes támogatású) mesterképzés és mestervizsga esetén, ha a teljes képzési program szerint, maximum 20% igazolt hiányzás mellett a megkötött képzési szerződésben foglaltak alapján eredményesen eleget tett a vizsgára felkészüléssel kapcsolatos összes kötelezettségeinek.

Abban az esetben, ha a mesterképzés támogatott finanszírozás mellett zajlik a mestervizsgára felkészítő tanfolyam és a mestervizsga alól felmentés semmilyen formában nem kérhető és nem adható, kivéve, ha erről a támogató máshogy nem rendelkezik.

 A mestervizsga nyelve magyar, a vizsgázónak értenie és beszélnie kell a magyar nyelvet. Tolmács igénybevétele vagy egyéb, a nyelvi nehézségek leküzdését célzó támogatás, vagy elektronikus eszköz használata a mestervizsgán nem lehetséges. Fogyatékkal élő jelölt vizsgafeltételeit azokban a mesterszakmákban ahol ez értelmezhető, a vonatkozó munka-, tűz- és balesetvédelmi szabályok figyelembe vétele mellett biztosítani kell.

2.,**7.§,** (1) Mestervizsgára annál a területi kamaránál lehet jelentkezni, amelynél a vizsgára jelentkező által képviselt vállalkozás (tulajdonosa, alkalmazottja) regisztrációra került, vagy a jelölt lakcímkártya szerint igazolt lakóhelye, tartózkodási helye szerint jogosult.

 A mestervizsgára jelentkezés akkor befogadható, ha a jelölt

 a) kizárólag mestervizsgára jelentkezés esetén a vizsgadíj legalább 50%-át,

b) mestervizsgára felkészítő tanfolyam és mestervizsgára jelentkezés esetén a területi kamara által kalkulált összes költség legalább 20%-át

a jelentkezést követő 8 munkanapon belül igazoltan befizeti.

A mestervizsgadíj a Magyar Kereskedelmi és Iparkamara által megállapított mindenkor érvényes díjszabáshoz igazodik.

A mestervizsga díja:

- önkéntes kamarai tagok részére bruttó 100.000 Ft

- regisztrált vállalkozások és magánszemélyek részére bruttó 120.000 Ft;

**A vizsga részei és az azokhoz kapcsolódó felmentések**

**8.§**

(1) A hagyományos mestervizsga részei

a) a pedagógiai és a vállalkozási ismeretek, (az elméleti vizsga részeként)

b) az elméleti vizsga (szakmai írásbeli és szóbeli), és

c) a szakmai gyakorlati vizsga.

(2) A modul rendszerű mestervizsga részei a követelménymodulok számával megegyező vizsgarészek, amelyek vizsgafeladatokat foglalnak magukban. A vizsgafeladat formailag lehet szóbeli, írásbeli, gyakorlati vagy interaktív. Egy adott vizsgarész különböző vizsgaformákból is összeállhat.

(3) A komplex vizsga részei

a) a szakmai írásbeli vizsgatevékenység és/vagy,

b) a szóbeli vizsgatevékenység (szakmai elmélet, vállalkozási és pedagógiai ismeretek), és

c) a szakmai gyakorlati vizsgatevékenység.

(4) A vizsgarészek általános sorrendje: gyakorlati, írásbeli, szóbeli. A szakmai elméleti vizsgának írásbeli és szóbeli része van. Ettől indokolt esetben el lehet térni.

(5) A mestervizsga bizottság elnöke a szakirányú egyetemi, főiskolai, felsőfokú végzettséggel rendelkező jelöltnek a képesítésének megfelelő mesterszakmában a szakmai elméleti vizsga szóbeli része alól − amennyiben a szakmai vizsgakövetelmény nem rendelkezik másképp − kérelmére felmentést adhat.

(6) Mentesül a pedagógiai ismeretek és a vállalkozási ismeretek vizsgarész letétele alól az a jelölt, aki ezen szakirányokon felsőfokú szakirányú végzettséggel rendelkezik, vagy aki más mesterszakmában a szakmát meghatározó mestervizsga követelményben feltüntetett időn belül (általában 2 év) mestervizsgát tett. A mentesség iránti kérelmet a jelentkezéssel egyidejűleg kell benyújtani. A mentesség iránti kérelmet a dokumentumok vizsgálatát követően a mestervizsga bizottság elnöke a mestervizsgát megelőzően legalább 30 munkanappal azt megelőzően írásban hagyja jóvá.

(7) A felmentéssel a vizsgadíj összege nem változik.

(8) A mestervizsga nem nyilvános, az MKIK megbízottjai, illetve a szervező kamara képviselője azonban a vizsga bármely szakaszában jelen lehetnek. A mestervizsga hivatalos részének és az értékelések lezárása után a vizsga remekek, a mestervizsgához kapcsolódó szakmai produktumok bemutatása, megtekintése nyilvánossá tehető.

(9) Modul rendszerű mestervizsga során, közös modul esetén a vizsga részeinek ismételt teljesítése alóli felmentés iránti kérelmet a jelentkezéskor írásban lehet benyújtani abban az esetben, ha a közös modul teljesítése és az aktuális mestervizsga letétele között nem telt el több, mint 2 év. A vizsgamentesség tárgyában a mestervizsga elnök dönt a vizsgázó kérelméhez csatolt igazoló dokumentumok és a szakmai és vizsgakövetelményekről szóló rendelet alapján.

 (10) Szakmájában mentesül a mestervizsga szakmai vizsgarészeinek letétele alól az a mesterjelölt, aki a WorldsSkills versenyen kiválósági szintet vagy annál jobb eredményt, vagy a EuroSkills versenyen érmes (I-III.) helyezést ért el, és a verseny évétől számított 3 éven belül jelentkezik mestervizsgára. A versenyen nyújtott teljesítményről a mestervizsgára jelentkező kérésére az MKIK igazolást ad ki. Az eredményes versenyző egyúttal mentesül a mestervizsgára való jelentkezés feltételei közül a gyakorlati idő igazolása alól is.

A WorldsSkills versenyen kiválósági szintet és/vagy annál jobb eredményt, az EuroSkills versenyen I-III. helyezést elért tanulók szakmai felkészítője az adott szakmában mentesül a mestervizsga szakmai vizsgarészei letétele alól abban az esetben, ha a verseny évétől számított 3 éven belül jelentkezik mestervizsgára. A szakmai vizsga alóli mentességéről a mestervizsgára jelentkezéshez az MKIK a jelölt kérésére igazolást állít ki.

(11) Mentesül a szakmai vizsgarészek teljesítése alól az a mesterjelölt, aki 2015. szeptember 1. előtt olyan szakmai szervezettől kapott adományozott mestercímet, amely szervezet mestercím-adományozási eljárásának szakmai kvalifikációját az MKIK elfogadja. Ez irányú kérelmet – az adományozási eljárás feltételeinek és szakmai tartalmának ismertetésével – az érintett szakmai szervezetnek kell benyújtani az MKIK Oktatási és Képzési Igazgatósága részére. Az adományozott cím és a mester szakmai követelmények közötti egyenértékűségről egy erre a célra felkért szakmai bizottság dönt. Elfogadás esetén a szakmai szervezet és az általa adományozott mestercím nyilvántartásba vételre kerül. Ez esetben a jelöltnek pedagógiai és vállalkozási ismeretek vizsgarészt kell teljesíteni. A mentességben részesíthetők névsora nem bővíthető, azt az MKIK által a területi kamarák rendelkezésére bocsátott táblázat tartalmazza.

(12) A jelen §-ban felsorolt felmentésekkel és mentességekkel a vizsga díja nem változik.

A sikeres mestervizsgát tett vizsgázó a Magyarország címerével ellátott mesterlevelet kap, amely feljogosítja az egyéb jogszabályokban rögzített, mester címhez kötött tevékenység gyakorlására, és a mester cím használatára. A mesterlevélhez mesterlevél igazolás tartozik.

**FONTOS!**

**A MESTERVIZSGÁRA JELENTKEZÉSHEZ CSATOLANDÓ
DOKUMENTUMOK**

**Hiteles másolatban:**

1. Szakmunkás-bizonyítvány/szakmai képesítést igazoló bizonyítvány.
2. *Adott esetben:* eredményesen letett szakirányú technikus/mérnöki vizsgabizonyítvány/oklevél, illetve egyéb beszámítható vizsgák bizonyítványai.
3. Vállalkozói igazolvány, vagy 30 napnál nem régebbi cégkivonat.
4. A szakirányú szakmai gyakorlatot dokumentáló igazolások a munkaadótól, NAV/ OEP hivatalos igazolás, illetve az ügyfélkapu rendszerből lehívható munkaviszonyt igazoló igazolás.

A bizonyítványokkal és igazolásokkal nem megfelelően ellátott jelentkezés nem befogadható.

Abban az esetben, ha a gyakorlati idő igazolása külföldi munkáltató igazolása alapján történik, minden esetben OFFI fordítást kell kérni a jelölttől.

Külföldön szerzett szakképesítés csak akkor befogadható, ha a Magyar Ekvivalencia és Információs Központ eljárása alapján kiállított igazolással ellátott a dokumentum.

A mestervizsgára jelentkezés befogadásához szükséges befizetés igazolása:

a) kizárólag mestervizsgára jelentkezés esetén a vizsgadíj legalább 50%-át,

b) mestervizsgára felkészítő tanfolyam és mestervizsgára jelentkezés esetén a területi kamara által kalkulált összes költség legalább 20%-át

a jelentkezést követő 8 munkanapon belül igazoltan befizeti.

A befizetésről és átutalásról szóló igazolást elektronikus úton megküldi Titkárságunk részére.

Titkárságunk elérhetőségei:

***Budapesti Kereskedelmi és Iparkamara***

***Mestervizsga Titkárság***

***1016 Budapest, Krisztina krt. 99. I. emelet 126.***

***Telefonszámaink: 06/1- 488-2156, 06/30-952-2471***

***e-mail***: mestervizsga@bkik.hu